«Ընկերվար երիտասարդներու միջազգային միութեան աշխատանքներու ծիրին մէջ կազմակերպած ենք այս ճանաչողական այցելութիւնը: Այցելութիւնը իրագործելու համար մէկ տարիէ աւելի աշխատանք կը կատարենք, եւ այսօր Արցախ կը գտնուին 18 երկիրներու 25 ներկայացուցիչներ: Նպատակը տագնապին մօտէն ծանօթանալն է, առարկայական պատկերացում ձեռք բերելը», յայտնեց Հ.Յ.Դ. Բիւրոյի երիտասարդական գրասենեակի պատասխանատու Սարգիս Մկրտչեան եւ շեշտեց, որ Արցախ գտնուող երիտասարդները աշխուժօրէն ներգրաւուած են քաղաքական գործունէութեան մէջ եւ անոնք հետագային պիտի դառնան իրենց կուսակցութիւններու կամ երկիրներու պատասխանատու ղեկավարները: